
RAPORT COMUN

asupra proiectului de Lege privind economia socială

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială, Comisia pentru industrii şi servicii şi Comisia pentru politică economică, reformă şi privatizare au fost sesizate, prin adresa nr. PLx 335/2014 din 23 iunie 2014, cu dezbaterea pe fond, în procedură obişnuită, a proiectului de Lege privind economia socială.
La întocmirea prezentului raport comun, Comisiile au avut în vedere:

· avizul favorabil al Consiliului Legislativ (nr.1473/16.12.2013)

· avizul favorabil al Comisiei juridice, de disciplină şi imunităţi (nr.4c-11/720/17.09.2014)

· avizul favorabil al Comisiei pentru administraţie publică şi amenajarea teritoriului (nr.4c-6/246/03.09.2014)

· observaţiile tehnico-legislative ale Departamentului Legislativ – Direcţia procedură legislativă, sinteze şi evaluări, punctele de vedere exprimate în cadrul dezbaterilor de către reprezentanţi ai Ministerului Muncii, Familiei, Protecţiei Sociale şi Persoanelor Vârstnice, Ministerului Finanţelor Publice, precum şi ai ONG-urilor prezente.

Proiectul de lege are ca obiect de reglementare stabilirea cadrului principial, instituţional şi funcţional corespunzător economiei sociale, îndeosebi a întreprinderilor sociale, în toate formele sale, ca instrument principal ce desfăşoară activităţi în domeniul economiei sociale, în acord cu obiectivele UE, pe baza documentelor programatice adoptate la nivelul instituţiilor europene. 

Comisiile propun Plenului Camerei Deputaţilor adoptarea proiectului de lege cu amendamente întrucât demersul se înscrie pe coordonatele creşterii durabile şi de ocupare completă a forţei de muncă în spaţiul european, contracarând dezechilibrele de pe piaţa muncii, generând premise pentru oferirea de servicii de asistenţă comunitară, menţinând configuraţia economică a societăţii şi contribuind la dezvoltarea locală, dar şi la asigurarea coeziunii sociale, fiind astfel, în consonanţă cu documentele programatice ale UE. Mai mult de atât, la elaborarea şi promovarea prezentului demers legislativ, s-a ţinut cont inclusiv de Rezoluţia Parlamentului European din 19 februarie 2009 referitoare la economia socială, prin care se reiterează rolul şi locul întreprinderii sociale, în diversitatea formelor sale de organizare, ca factor important al dinamizării economiei sociale. 

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile Regulamentului Camerei Deputaţilor, republicat, cu modificările şi completările ulterioare, Comisiile au dezbătut proiectul de lege în şedinţe separate. 

Membrii celor trei Comisii au finalizat dezbaterile asupra proiectului de lege în şedinţa comună din 16 iunie 2015. Din totalul de 24 membri ai Comisiei pentru muncă şi protecţie socială, au participat la dezbateri 22 deputaţi. Din totalul de 25 de membri ai Comisiei pentru politică economică, reformă şi privatizare au participat la dezbateri 21 deputaţi. Din totalul de 18 membri ai Comisiei pentru industrii şi servicii au participat la dezbateri 16 deputaţi. 


Membrii celor trei comisii au hotărât, cu unanimitate de voturi, adoptarea proiectului de lege cu amendamente, redate în anexa.
La dezbaterile asupra proiectului de lege în cadrul celor trei comisii au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:

· d-na Rovana Plumb – Ministru, Ministerul Muncii, Familiei, Protecţiei Sociale şi Persoanelor Vârstnice

· d-l Codrin Scutaru – Secretar de Stat, Ministerul Muncii, Familiei, Protecţiei Sociale şi Persoanelor Vârstnice  

· d-na Lăcrămioara Corcheş – director, Ministerul Muncii, Familiei, Protecţiei Sociale şi Persoanelor Vârstnice 

· d-na Mihaela Grecu – director, Ministerul Muncii, Familiei, Protecţiei Sociale şi Persoanelor Vârstnice 

· d-na Manuela Mândroviceanu – expert, Ministerul Muncii, Familiei, Protecţiei Sociale şi Persoanelor Vârstnice 

· d-na Dorina Vicol – expert, Ministerul Muncii, Familiei, Protecţiei Sociale şi Persoanelor Vârstnice 

· d-na Anca Vameşu – coordonator Institutul de Economie Socială

· d-na Raluca Sîmbotin – coordonator proiecte, Fundaţia pentru Dezvoltarea Societăţii Civile
· d-na Raluca Ouriaghli – reprezentant Coaliţia pentru Economie Socială.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

Proiectul de lege a fost adoptat de Senat în şedinţa din 18 iunie 2014, în condiţiile art.75 alin.(2) teza a III-a din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare. 

În urma finalizării dezbaterilor, cele trei comisii propun Plenului Camerei Deputaţilor adoptarea proiectului de lege cu amendamente admise, redate în anexa care face parte integrantă din prezentul raport. 

ANEXĂ
AMENDAMENTE ADMISE
În urma finalizării dezbaterilor, Comisiile propun adoptarea proiectului de lege cu următoarele amendamente:

	Nr. crt.
	Text adoptat de Senat
	Text propus de Comisii
(autor amendament)
	Motivarea amendamentului

	1. 
	Titlul legii

Lege privind economia socială


	Text nemodificat 
	

	2. 
	CAPITOLUL I 

Dispoziţii generale


	Text nemodificat 
	

	3. 
	Art.1. - Prezenta lege are ca obiect reglementarea domeniului economiei sociale, stabilirea măsurilor de promovare şi sprijinire a economiei sociale.


	Art.1. – (1) Prezenta lege are ca obiect reglementarea domeniului economiei sociale, stabilirea măsurilor de promovare şi de sprijinire a economiei sociale.

(2) Prin prezenta lege se reglementează şi condițiile de  atestare, de către autoritățile publice, a întreprinderilor sociale și a întreprinderilor sociale de inserție.

Autori: membrii comisiilor
	Claritatea formulării.

Având în vedere că prezenta lege propune inclusiv noi forme ale economiei sociale care răspund obiectivului de incluziune socială, cum ar fi măsuri de integrare în muncă şi care ar putea de asemenea include măsuri de auto-ocupare şi incluziune financiară, este necesară o prevedere care să precizeze mai exact aceste noi modalităţi. 

În plus, introducerea acestui nou alineat răspunde şi cerinţelor de coerenţă a textului legislativ şi observaţiilor formulate în avizul Consiliului legislativ.



	4. 
	Art.2. - (1) Economia socială reprezintă ansamblul activităţilor organizate independent de sectorul public, al căror scop este să servească interesul general, interesele unei colectivităţi şi/sau interesele personale nepatrimoniale, prin creşterea gradului de ocupare a persoanelor aparţinând grupului vulnerabil şi/sau producerea şi furnizarea de bunuri, prestarea de servicii şi/sau execuţia de lucrări.

(2) Economia socială are la bază iniţiativa privată, voluntară şi solidară, cu un grad ridicat de autonomie şi responsabilitate, precum şi distribuirea limitată a profitului către asociaţi.


	 Art.2 nemodificat 
	

	5. 
	__
	Art.3. - (1) În sensul prezentei legi, întreprinderile sociale pot fi:

a) societăţile cooperative de gradul I, care funcţionează în baza Legii nr.1/2005 privind organizarea şi funcţionarea cooperaţiei, cu modificările şi completările ulterioare;

b) cooperativele de credit, care funcţionează în baza Ordonanţei de urgenţă a Guvernului nr.99/2006 privind instituţiile de credit şi adecvarea capitalului, aprobată cu modificări şi completări prin Legea nr.227/2007;

c) asociaţiile şi fundaţiile, care funcţionează în baza Ordonanţei Guvernului nr.26/2000 cu privire la asociaţii şi fundaţii, aprobată cu modificări şi completări prin Legea nr.246/2005;

d) casele de ajutor reciproc ale salariaţilor, care funcţionează în baza Legii nr.122/1996 privind regimul juridic al caselor de ajutor reciproc ale salariaţilor şi al uniunilor acestora, republicată;

e) casele de ajutor reciproc ale pensionarilor, care sunt înfiinţate şi funcţionează în baza Legii nr.540/2002 privind casele de ajutor reciproc ale pensionarilor, cu modificările şi completările ulterioare;

f) societăţile agricole, care funcţionează în baza Legii nr.36/1991 privind societăţile agricole şi alte forme de asociere în agricultură, cu modificările ulterioare;
g) orice alte categorii de persoane juridice care respectă, conform actelor legale de înfiinţare şi organizare, cumulativ, definiţia şi principiile economiei sociale prevăzute în prezenta lege.
(2) Pot fi întreprinderi sociale federaţiile şi uniunile persoanelor juridice prevăzute la alin.(1).

Autori: membrii comisiilor


	Preluat de la art.8, pentru o mai bună structurare a textului legii.



	6. 
	Art.3. - Economia socială se bazează pe următoarele principii:

a) prioritate acordată individului şi obiectivelor sociale faţă de creşterea profitului;

b) solidaritate şi responsabilitate colectivă;

c) convergenţa dintre interesele membrilor asociaţi şi interesul general şi/sau interesele unei colectivităţi;

d) control democratic al membrilor, exercitat asupra activităţilor desfăşurate;

e) caracterul voluntar şi liber al asocierii în formele de organizare specifice domeniului economiei sociale;

f) personalitatea juridică distinctă, autonomia de gestiune şi independenţa faţă de autorităţile publice;

g) alocarea celei mai mari părţi a profitului/excedentului financiar pentru atingerea obiectivelor de dezvoltare durabilă şi furnizare de servicii membrilor în conformitate cu interesul general.


	Art.4. - Economia socială se bazează pe următoarele principii:
Lit.a) nemodificată

Lit.b) nemodificată

Lit.c) nemodificată 

Lit.d) nemodificată

e) caracter voluntar şi liber al asocierii în formele de organizare specifice domeniului economiei sociale;

f) personalitate juridică distinctă, autonomie de gestiune şi independenţă faţă de autorităţile publice;
g) alocarea celei mai mari părţi a profitului/excedentului financiar pentru atingerea obiectivelor de interes general, ale unei colectivăți sau în interesul personal nepatrimonial al membrilor.
Autori: membrii comisiilor


	Pentru unitatea de terminologie.
Respectarea definiţiilor termenilor „de interes public general” versus „interes personal al asociaţilor”

	7. 
	Art.4. - (1) Economia socială contribuie la dezvoltarea comunităţilor locale, crearea de locuri de muncă, implicarea persoanelor aparţinând grupului vulnerabil, prevăzut de prezenta lege, în activităţi cu caracter social şi/sau activităţi economice, facilitând accesul acestora la resursele şi serviciile comunităţii.

(2) Economia socială are următoarele obiective:
a) consolidarea coeziunii economice şi sociale;

b) ocuparea forţei de muncă;

c) dezvoltarea serviciilor sociale.

(3) Îndeplinirea obiectivelor prevăzute la alin.(2) se realizează, în principal, prin următoarele activităţi de interes general:

a) producerea de bunuri, prestarea de servicii şi/sau execuţia de lucrări care contribuie la bunăstarea comunităţii sau a membrilor acesteia;
b) promovarea, cu prioritate, a unor activităţi care pot genera sau asigura locuri de muncă pentru încadrarea persoanelor aparţinând grupului vulnerabil;

c) dezvoltarea unor programe de formare profesională dedicate persoanelor din grupul vulnerabil;
d) dezvoltarea serviciilor sociale pentru creşterea capacităţii de inserţie pe piaţa muncii a persoanelor din grupul vulnerabil.

	Devine art.5 nemodificat 


	

	8. 
	Art.5. - (1) În sensul prezentei legi, termenii de mai jos au următoarele semnificaţii:

a) activitate de interes general - orice activitate din domeniul economic, cultural-artistic, social, educaţional, ştiinţific, al sănătăţii, sportului, locuirii, protecţiei mediului, menţinerii tradiţiilor, al cărei scop final este îndeplinirea obiectivelor prevăzute la art.4;

b) activitate cu caracter social - activitate care urmăreşte atingerea interesului general, intereselor unei colectivităţi şi/sau intereselor personale nepatrimoniale;
c) activitate economică - orice activitate generatoare de venit;

d) întreprindere socială - orice persoană juridică de drept privat care desfăşoară activităţi în domeniul economiei sociale şi care respectă principiile prevăzute la art.3 din prezenta lege;

e) întreprindere socială de inserţie - întreprinderea socială care îndeplineşte cumulativ condiţiile prevăzute la art.11 alin.(1);

f) atestat în economie socială - forma prin care se recunoaşte contribuţia întreprinderilor sociale la dezvoltarea domeniului economiei sociale;

g) marca socială - forma de certificare a întreprinderilor sociale de inserţie în scopul recunoaşterii contribuţiei directe a acestora la realizarea interesului general şi/sau la îmbunătăţirea situaţiei grupului vulnerabil;

h) grup vulnerabil - desemnează persoane sau familii care sunt în risc de a-şi pierde capacitatea de satisfacere a nevoilor zilnice de trai, în conformitate cu prevederile art.6 lit.p) din Legea asistenţei sociale nr.292/2011.

(2) Apartenenţa la grupul vulnerabil se dovedeşte prin acte eliberate de autorităţi sau, după caz, alte categorii de persoane juridice cu competenţe în domeniu. Modalitatea de certificare a apartenenţei la grupul vulnerabil se reglementează prin normele metodologice de aplicare a prezentei legi.


	Art.6. - (1) În sensul prezentei legi, expresiile de mai jos au următoarele semnificaţii:
a) activitate de interes general - orice activitate din domeniul economic, cultural-artistic, social, educaţional, ştiinţific, al sănătăţii, sportului, locuirii, protecţiei mediului, menţinerii tradiţiilor, al cărei scop final este îndeplinirea obiectivelor prevăzute la art.5 alin.(2);
b) activitate cu caracter social - activitate care urmăreşte interesul general, în realizarea nevoilor sociale ale grupurilor vulnerabile, a prevenirii şi combaterii riscului de excluziune socială şi a promovării incluziunii sociale;
Lit.c) nemodificată

d) întreprindere socială - orice persoană juridică de drept privat care desfăşoară activităţi în domeniul economiei sociale, care deţine un atestat de întreprindere socială şi respectă principiile prevăzute la art.4;
e) întreprindere socială de inserţie - întreprinderea socială care îndeplineşte cumulativ condiţiile prevăzute la art.10 alin.(1);

f) atestat de întreprindere socială - forma prin care se recunoaşte contribuţia întreprinderilor sociale la dezvoltarea domeniului economiei sociale;
Lit.g) nemodificată

h) grup vulnerabil - persoane sau familii care sunt în risc de a-şi pierde capacitatea de satisfacere a nevoilor zilnice de trai, în conformitate cu prevederile art.6 lit.p) din Legea asistenţei sociale nr.292/2011.

Alin.(2) nemodificat 
Autori: membrii comisiilor


	Pentru respectarea normelor de tehnică legislativă.

Formulare mai cuprinzătoare.
Pentru respectarea normelor de tehnică legislativă.

Corelare cu modificările propuse în prezenta lege.

Pentru unitate de redactare.



	9. 
	Art.6. - Activităţile de economie socială sunt realizate de întreprinderile sociale.


	Art.6 se elimină.

Autori: membrii comisiilor


	În formularea actuală acest articol este redundant pentru că economia socială este deja definită atât prin entităţi, cât şi prin principii, scop, obiective. Totodată, textul este parţial inexact pentru că întreprinderile sociale vor fi doar o parte din entităţile de economie socială din România şi anume acelea care se  vor atesta în conformitate cu prevederile prezentei legi. 



	10. 
	Art.7. - Autorităţile administraţiei publice centrale şi locale sprijină activităţile de economie socială prin:
a) recunoaşterea rolului întreprinderilor sociale prin acordarea atestatului în economie socială;
b) recunoaşterea rolului întreprinderilor sociale de inserţie prin acordarea mărcii sociale;

c) dezvoltarea mecanismelor de sprijinire a întreprinderilor sociale de inserţie;

d) promovarea şi susţinerea dezvoltării resurselor umane din domeniul economiei sociale;

e) participarea la activităţi de economie socială prin colaborare în diferite forme, potrivit legii;

f) înfiinţarea de centre de informare şi consiliere în domeniul economiei sociale.


	Art.7 nemodificat 

a) recunoaşterea rolului întreprinderilor sociale prin acordarea atestatului de întreprindere socială;

Lit.b) – f) nemodificate

Autori: membrii comisiilor


	Corelare cu modificările propuse.

	11. 
	CAPITOLUL II

Întreprinderea socială

	Nemodificat 

	

	12. 
	Art.8. - (1) În sensul prezentei legi, întreprinderile sociale pot fi:

a) societăţile cooperatiste de gradul I, care funcţionează în baza Legii nr.1/2005 privind organizarea şi funcţionarea cooperaţiei, cu modificările şi completările ulterioare;

b) cooperativele de credit, care funcţionează în baza Ordonanţei de urgenţă a Guvernului nr.99/2006 privind instituţiile de credit şi adecvarea capitalului, aprobată cu modificări şi completări prin Legea nr.227/2007;

c) asociaţiile şi fundaţiile, care funcţionează în baza Ordonanţei Guvernului nr.26/2000 cu privire la asociaţii şi fundaţii, aprobată cu modificări şi completări prin Legea nr.246/2005;

d) casele de ajutor reciproc ale salariaţilor, care funcţionează în baza Legii nr.122/1996 privind regimul juridic al caselor de ajutor reciproc ale salariaţilor şi al uniunilor acestora, republicată;

e) casele de ajutor reciproc ale pensionarilor, care sunt înfiinţate şi funcţionează în baza Legii nr.540/2002 privind casele de ajutor reciproc ale pensionarilor, cu modificările şi completările ulterioare;
f) orice alte categorii de persoane juridice care respectă, conform actelor legale de înfiinţare şi organizare, cumulativ, definiţia şi principiile economiei sociale prevăzute în prezenta lege.
(2) Pot fi de asemenea întreprinderi sociale federaţiile şi uniunile persoanelor juridice menţionate la alin.1.

	Art.8 se elimină.

Autori: membrii comisiilor


	A fost reformulat ca art.3, pentru o mai bună structurare a textului legii.



	13. 
	Art.9. - (1) Statutul de întreprindere socială se recunoaşte prin acordarea unui atestat în economie socială, denumit în continuare atestat.
(2) Atestatul se acordă la solicitarea persoanelor juridice prevăzute la art.8, pe baza actelor de înfiinţare şi funcţionare.

(3) Atestatul se eliberează de către agenţia judeţeană pentru ocuparea forţei de muncă, respectiv a municipiului Bucureşti, denumită în continuare agenţie de ocupare, prin compartimentul pentru economie socială, prevăzut la art.24 alin.(2).
(4) Atestatul se acordă pe o perioadă de 5 ani, cu posibilitatea prelungirii, dacă se face dovada că sunt respectate condiţiile care au stat la baza acordării acestuia.

(5) Procedurile de acordare a atestatului se reglementează prin normele metodologice de aplicare a prezentei legi.


	Art.8. - (1) Statutul de întreprindere socială se recunoaşte prin acordarea unui atestat de întreprindere socială, denumit în continuare atestat.
(2) Atestatul se acordă la solicitarea persoanelor juridice prevăzute la art.3 pe baza actelor de înfiinţare şi funcţionare.

(3) Atestatul certifică scopul social al întreprinderii sociale şi conformarea acesteia la principiile enunţate la art.4. 

(4) Atestatul se acordă acelor întreprinderi sociale care dispun prin actele de înfiinţare şi funcţionare respectarea următoarelor criterii:

a) acţionează în scop social şi/sau în interesul general al comunităţii;

b) alocă minimum 90% din profitul realizat scopului social şi rezervei statutare;

c) se obligă să transmită bunurile rămase în urma lichidării către una sau mai multe întreprinderi sociale; 

d) aplică principiul echităţii sociale faţă de angajaţi, asigurând niveluri de salarizare echitabile, între care nu pot exista diferenţe care să depăşească raportul de 1 la 8.
Alin.(3) devine alin.(5) nemodificat 

Alin.(4) devine alin.(6) nemodificat 

(7) Procedura de acordare a atestatului, precum şi condiţiile de suspendare sau retragere a acestuia, se reglementează prin normele metodologice de aplicare a prezentei legi.

Autori: membrii comisiilor


	Se propune redenumirea „atestatului în economie socială” pentru consecvenţa şi claritatea textului.

Se propune introducerea de criterii specifice care să asigure precizia necesară pentru administrarea atestatului de către autorităţile responsabile şi să permită delimitarea clară a organizaţiilor care corespund acestui statut de cele reglementate prin alte acte normative. 

Aceste criterii operaţionalizează principiile enunţate în lege şi scopul social al acestor întreprinderi şi vor sta la baza acordării atestatului de întreprindere socială şi a măsurilor de sprijin specifice de care ar putea beneficia.

Criteriul non-distributivităţii profitului din legislaţia italiană privind întreprinderile sociale prevede o constrângere totală asupra distribuţiei profitului. 

Mai mult, legea italiană prevede că  profiturile nu pot fi distribuite nici direct,  nici în alte forme către angajaţi sau  conducere, de exemplu prin intermediul unor operaţiuni care le pot aduce avantaje acestora, direct sau indirect, nejustificat. Un astfel de avantaj ar fi remunerarea acestora peste nivelul salariilor medii înregistrate pe piaţa muncii la calificări şi responsabilităţi asemănătoare. 

Similar, în Portugalia, unde întreprinderile sociale pot avea numai forma cooperatistă, constrângerea non-distributivităţii este totală, iar transmiterea patrimoniului, în caz de lichidare, este făcută către o altă cooperativă.

În Polonia se prevede constrângerea totală şi distribuirea a maximum 20% din patrimonial rămas în caz de lichidare.   

În Belgia se limitează profitul ce poate fi distribuit la 6%.

Pentru o mai bună structurarea a textului, în reformularea alin.(5) iniţial au fost preluate prevederile art.25 alin.(2) din proiectul de lege.


	14. 
	Art.10. - Întreprinderea socială are obligaţia de a comunica agenţiei de ocupare, în scris, orice modificare cu privire la documentele care au stat la baza acordării atestatului, în termen de 15 zile de la modificare.

__

__

__
	Art.9. - (1) Întreprinderea socială are următoarele obligaţii:

a) de a comunica agenţiei de ocupare orice modificări ale actelor de înfiinţare sau constitutive, în termen de 15 zile de la modificare;
b) de a comunica agenţiei de ocupare rapoartele de activitate şi situaţiile financiare anuale; compartimentul judeţean pentru economie socială are obligaţia să asigure consultarea acestor documente de către orice persoană interesată;
c) de a publica, în extras, în termen de 3 luni de la încheierea anului calendaristic, raportul social anual privind activitatea desfăşurată şi situaţiile financiare anuale în Registrul unic de evidenţă a întreprinderilor sociale, prevăzut la art.27.

(2) Întreprinderile sociale se supun controlului cu privire la respectarea condiţiilor legale de desfăşurare a activităţii, anual, pentru a se verifica respectarea criteriilor care au stat la baza eliberării atestatului de întreprindere socială.
(3) Controalele prevăzute la alin.(2) se realizează de către organele de control ale Ministerului Muncii, Familiei, Protecţiei Sociale şi Persoanelor Vârstnice.

Autori: membrii comisiilor


	Prin simetrie cu prevederile legate de marca socială, trebuie precizate obligaţiile care decurg din acordarea atestatului de întreprindere socială.



	15. 
	CAPITOLUL III 

Întreprinderea socială de inserţie


	Nemodificat 
	

	16. 
	Secţiunea 1 

Definirea întreprinderii sociale de inserţie


	Nemodificat 
	

	17. 
	Art.11. - (1) Întreprinderea socială de inserţie este întreprinderea socială care:
a) are, permanent, cel puţin 30% din personalul angajat aparţinând grupului vulnerabil, astfel încât timpul de lucru cumulat al acestor angajaţi să reprezinte cel puţin 30% din totalul timpului de lucru al tuturor angajaţilor;
__

b) reinvesteşte pentru dezvoltarea întreprinderii sociale de inserţie minimum 60% din valoarea profitului sau, după caz, a excedentului financiar.

(2) Procedura de verificare a îndeplinirii condiţiilor prevăzute la alin.(1) se reglementează prin normele metodologice de aplicare a prezentei legi.

	Art.10. - (1) Întreprinderea socială de inserţie este întreprinderea socială care:

Lit.a) nemodificată

b)  are ca scop lupta împotriva excluziunii, discriminărilor şi şomajului prin inserţia socio-profesională a persoanelor defavorizate. 

Lit.b) se elimină.

Alin.(2) nemodificat

Autori: membrii comisiilor


	Se introduce un nou text ca lit.b) deoarece este necesar să fie precizată şi finalitatea de interes general a întreprinderii sociale de inserţie.


	18. 
	Art.12. - (1) Întreprinderile sociale de inserţie au obligaţia de a asigura, pentru persoanele angajate, care fac parte din grupul vulnerabil, măsuri de acompaniament care să asigure inserţia profesională şi socială.

(2) Măsurile de acompaniament pot fi: informarea, consilierea, accesul la formele de pregătire profesională, adaptarea locului de muncă la capacitatea persoanei, accesibilizarea locului de muncă, în funcţie de nevoile persoanelor şi alte măsuri care au scop sprijinirea inserţiei profesionale şi sociale.

(3) În vederea asigurării măsurilor de acompaniament, întreprinderile sociale de inserţie colaborează cu serviciile publice de asistenţă socială de la nivel judeţean şi local, agenţiile de ocupare, centrele de furnizare de servicii integrate de asistenţă medicală, psihologică şi socială pentru consumatorii şi consumatorii de droguri dependenţi, cu specialişti în domenii precum psihologie, asistenţă socială, adicţii, pedagogie, formare profesională, ocupare, medicină, medicina muncii, economie socială.
	Devine art.11
Alin.(1) nemodificat 

(2) Măsurile de acompaniament pot fi: informarea, consilierea, accesul la formele de pregătire profesională, adaptarea locului de muncă la capacitatea persoanei, accesibilizarea locului de muncă în funcţie de nevoile persoanelor, precum şi alte măsuri care au ca scop sprijinirea inserţiei profesionale şi sociale.
Alin.(3) nemodificat 

Autori: membrii comisiilor


	Pentru claritatea formulării.

	19. 
	Secţiunea a 2-a

Marca socială


	Nemodificat 
	

	20. 
	Art.13. - Statutul de întreprindere socială de inserţie se certifică prin acordarea mărcii sociale.

	Devine art.12 nemodificat 
	Pentru respectarea normelor de tehnică legislativă.

	21. 
	Art.14. - (1) Marca socială cuprinde certificatul care atestă statutul de întreprindere socială de inserţie, cu o valabilitate de 3 ani de la data emiterii, precum şi un element specific de identitate vizuală, care se aplică obligatoriu asupra produselor realizate sau a lucrărilor executate ori a documentelor care demonstrează prestarea unui serviciu.

(2) Statutul de întreprindere socială de inserţie instituie următoarele obligaţii:
a) obligaţia de a comunica agenţiei de ocupare orice modificări ale actelor de înfiinţare sau constitutive, precum şi rapoartele de activitate şi situaţiile financiare anuale; compartimentul judeţean pentru economie socială are obligaţia să asigure consultarea acestor documente de către orice persoană interesată;
b) obligaţia de a publica, în extras, în termen de 3 luni de la încheierea anului calendaristic, raportul social anual privind activitatea desfăşurată şi situaţiile financiare anuale în Registrul unic de evidenţă al întreprinderilor sociale, prevăzut la art.26. Modelul extrasului situaţiilor financiare anuale se aprobă prin ordin comun al ministrului muncii, familiei, protecţiei sociale şi persoanelor vârstnice şi ministrului finanţelor publice, la iniţiativa Ministerului Muncii, Familiei, Protecţiei Sociale şi Persoanelor Vârstnice.

(3) Întreprinderile sociale de inserţie se supun controlului cu privire la respectarea condiţiilor legale de desfăşurare a activităţii, anual, pentru a se verifica respectarea condiţiilor care au stat la baza eliberării mărcii sociale.

(4) Controalele prevăzute la alin.(3) se realizează de către organele de control ale Ministerului Muncii, Familiei, Protecţiei Sociale şi Persoanelor Vârstnice.

	Art.13. - (1) Marca socială cuprinde certificatul care atestă statutul de întreprindere socială de inserţie, cu o valabilitate de 3 ani de la data emiterii, precum şi un element specific de identitate vizuală, care se aplică în mod obligatoriu asupra produselor realizate sau a lucrărilor executate ori a documentelor care demonstrează prestarea unui serviciu.

Text nemodificat 

a) de a comunica agenţiei de ocupare orice modificări ale actelor de înfiinţare sau constitutive, precum şi rapoartele de activitate şi situaţiile financiare anuale; compartimentul judeţean pentru economie socială are obligaţia să asigure consultarea acestor documente de către orice persoană interesată;
b) de a publica, în extras, în termen de 3 luni de la încheierea anului calendaristic, raportul social anual privind activitatea desfăşurată şi situaţiile financiare anuale în Registrul unic de evidenţă a întreprinderilor sociale, prevăzut la art.27. Modelul extrasului situaţiilor financiare anuale se aprobă prin ordin comun al ministrului muncii, familiei, protecţiei sociale şi persoanelor vârstnice şi ministrului finanţelor publice, la iniţiativa Ministerului Muncii, Familiei, Protecţiei Sociale şi Persoanelor Vârstnice.
Alin.(3) şi (4) nemodificate
Autori: membrii comisiilor


	Pentru claritatea formulării.

Pentru evitarea dublării termenului şi respectarea normelor de tehnică legislativă.
Pentru corectarea unei erori materiale.


	22. 
	Art.15. - Procedurile de certificare şi acordare a mărcii sociale, a elementului specific de identitate vizuală, procedurile privind întocmirea Raportului social anual privind activitatea desfăşurată, precum şi condiţiile de suspendare, retragere sau anulare a mărcii sociale se reglementează prin normele metodologice de aplicare a prezentei legi.


	Devine art.14 nemodificat 
	Pentru respectarea normelor de tehnică legislativă.

	23. 
	Secţiunea a 3-a

Finanţarea întreprinderilor sociale de inserţie şi mecanismele de sprijinire şi încurajare a acestora


	Nemodificat 
	

	24. 
	Art.16. - Întreprinderile sociale de inserţie pot fi finanţate din surse publice şi/sau private, naţionale sau internaţionale, potrivit normelor juridice aplicabile fiecăreia dintre categoriile din care fac parte sursele de finanţare.


	Devine art.15 nemodificat 
	Pentru respectarea normelor de tehnică legislativă

	25. 
	Art.17. - Întreprinderile sociale de inserţie beneficiază de gratuitate pentru emiterea mărcii sociale şi înregistrarea în Registrul unic al întreprinderilor sociale.


	Art.16. - Întreprinderile sociale de inserţie beneficiază de gratuitate pentru emiterea mărcii sociale şi înregistrarea în Registrul unic de evidenţă a întreprinderilor sociale.

Autori: membrii comisiilor


	Corelare cu denumirea acestui registru, stabilită prin această lege.

	26. 
	Art.18. - (1) Autoritatea contractantă, aşa cum este aceasta definită în Ordonanţa de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, cu modificările şi completările ulterioare, are dreptul de a impune, în cadrul documentaţiei de atribuire, condiţii speciale, prin care se urmăreşte obţinerea unor efecte de ordin social, care trebuie realizate de operatorii economici pentru îndeplinirea contractului.
(2) În formularea condiţiilor speciale prevăzute la alin.(1), autoritatea contractantă are obligaţia respectării prevederilor Ordonanţei de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, cu modificările şi completările ulterioare.


	Art.17. - (1) Autoritatea contractantă, astfel cum aceasta este definită în Ordonanţa de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, aprobată cu modificări şi completări prin Legea nr.337/2006, cu modificările şi completările ulterioare, are dreptul de a impune, în cadrul documentaţiei de atribuire, condiţii speciale, prin care se urmăreşte obţinerea unor efecte de ordin social, care trebuie realizate de operatorii economici pentru îndeplinirea contractului.

(2) În formularea condiţiilor speciale prevăzute la alin.(1), autoritatea contractantă are obligaţia respectării prevederilor Ordonanţei de urgenţă a Guvernului nr.34/2006, aprobată cu modificări şi completări prin Legea nr.337/2006, cu modificările şi completările ulterioare.

Autori: membrii comisiilor


	Pentru respectarea normelor de tehnică legislativă.

Pentru respectarea normelor de tehnică legislativă.

	27. 
	Art.19. - Întreprinderile sociale de inserţie pot beneficia de consiliere gratuită la constituire şi/sau la dezvoltarea afacerii, prin compartimentele de specialitate de la nivelul agenţiei de ocupare.

	Art.18. - Întreprinderile sociale de inserţie pot beneficia de consiliere gratuită la constituirea şi/sau la dezvoltarea afacerii, prin compartimentele de specialitate de la nivelul agenţiei de ocupare.

Autori: membrii comisiilor


	Pentru claritatea exprimării.

	28. 
	Art.20. - (1) Întreprinderile sociale de inserţie pot beneficia de următoarele facilităţi din partea autorităţilor administraţiei publice locale:

a) atribuirea unor spaţii şi/sau terenuri aflate în domeniul public al unităţilor/subdiviziunilor administrativ-teritoriale, cu respectarea prevederilor Legii nr.215/2001 privind administraţia publică locală, cu modificările şi completările ulterioare, în scopul desfăşurării activităţilor pentru care le-a fost acordată marca socială, cu respectarea prevederilor legale în vigoare;
b) sprijin în promovarea produselor realizate şi/sau furnizate, serviciilor prestate sau lucrărilor executate în comunitate, precum şi în identificarea unor pieţe de desfacere a acestora;

c) sprijin în promovarea turismului şi activităţilor conexe acestuia, prin valorificarea patrimoniului istoric şi cultural local;

d) alte facilităţi şi scutiri de taxe şi impozite acordate de autorităţile administraţiei publice locale, în condiţiile legii.

(2) Pentru acordarea facilităţilor prevăzute la alin.(1) lit.c)-e), autorităţile administraţiei publice locale îşi pot aproba în bugetele proprii sumele necesare.

	Art.19. - (1) Întreprinderile sociale de inserţie pot beneficia de următoarele facilităţi din partea autorităţilor administraţiei publice locale:

a) atribuirea unor spaţii şi/sau terenuri aflate în domeniul public al unităţilor/subdiviziunilor administrativ-teritoriale, cu respectarea prevederilor Legii administraţiei publice locale nr.215/2001, republicată, cu modificările şi completările ulterioare, în scopul desfăşurării activităţilor pentru care le-a fost acordată marca socială;
Lit.b) nemodificată

Lit.c) nemodificată

Lit.d) nemodificată

(2) Pentru acordarea facilităţilor prevăzute la alin.(1) lit.c) şi d), autorităţile administraţiei publice locale îşi pot aproba în bugetele proprii sumele necesare.
Autori: membrii comisiilor


	Pentru respectarea normelor de tehnică legislativă.

Pentru claritatea formulării şi corelare cu observaţiile din avizul Consiliului Legislativ.

Pentru o trimitere corectă, întrucât alin.(1) nu are lit.e).

	29. 
	__
	Art.20. - Întreprinderile sociale de inserţie, care angajează tineri cu risc de marginalizare socială, astfel cum sunt aceştia definiţi în Legea nr. 76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare, sunt considerate angajatori de inserţie şi beneficiază de facilităţile prevăzute de lege pentru această categorie de angajatori.
Autori: membrii comisiilor


	Pentru crearea unor facilităţi întreprinderilor sociale de inserţie, care angajează şi tineri cu risc de marginalizare socială şi care ar trebui să se acrediteze încă o data ca şi angajatori de inserţie, ceea ce ar îngreuna sau încetini desfăşurarea activităţii.



	30. 
	Art.21. - (1) Întreprinderile sociale de inserţie pot beneficia de măsuri de sprijin, de natura ajutorului de stat, ce vor fi aprobate prin acte specifice, cu respectarea prevederilor comunitare şi naţionale în materie de ajutor de stat.
(2) Măsurile de sprijin de natura ajutorului de stat pentru întreprinderile sociale de inserţie, prevăzute de prezenta lege, se vor acorda cu respectarea legislaţiei naţionale şi comunitare în domeniul ajutorului de stat şi vor fi implementate prin ordin al ministrului muncii, familiei, protecţiei sociale şi persoanelor vârstnice sau, după caz, prin hotărâre a consiliului local.
__

__


	Alin.(1) nemodificat 
(2) Măsurile de sprijin de natura ajutorului de stat pentru întreprinderile sociale de inserţie, prevăzute de prezenta lege, se vor acorda cu respectarea legislaţiei naţionale şi comunitare în domeniul ajutorului de stat şi vor fi implementate prin hotărâre a Guvernului, ordin al ministrului muncii, familiei, protecţiei sociale şi persoanelor vârstnice sau, după caz, prin hotărâre a consiliului local. 

(3) Întreprinderile sociale și întreprinderile sociale de inserție pot beneficia anual de programul pentru stimularea înfiinţării şi dezvoltării microîntreprinderilor din sfera economiei sociale în conformitate cu  prevederile art.251 lit.d) din Legea nr.346/2004 privind stimularea înfiinţării şi dezvoltării întreprinderilor mici şi mijlocii, cu modificările şi completările ulterioare, referitoare la  Programele naţionale destinate finanţării întreprinderilor mici şi mijlocii care se derulează de către autoritatea publică centrală cu atribuţii în domeniul întreprinderilor mici şi mijlocii.

(4) Prin derogare de la prevederile art.251 din Legea nr. 346/2004, cu modificările și completările ulterioare, procedura de implementare pentru programele prevăzute la alin.(3) se aprobă prin ordin comun  al conducătorului autorității  publice centrale cu atribuţii în domeniul întreprinderilor mici şi mijlocii și al ministrului muncii, familiei, protecției sociale și persoanelor vârstnice.
Autori: membrii comisiilor


	Dat fiind caracterul general al reglementării, poate fi oportun ca proiectul de lege să permită utilizarea unei game mai largi de acte juridice care să instituie măsuri de natura ajutorului de stat în beneficiul întreprinderilor sociale de inserție.
Specificarea anumitor categorii de facilități de care vor putea beneficia întreprinderile sociale de inserție nu încalcă reglementările naționale și comunitare în domeniul ajutorului de stat. În acest sens, s-a pronunţat şi Consiliul Concurenţei.



	31. 
	Art.22. - Luna mai a fiecărui an este dedicată organizării diferitelor evenimente sau acţiuni de mediatizare a domeniului economiei sociale, care au ca scop dezvoltarea locală şi cetăţenia activă, cooperarea şi solidaritatea socială, denumită luna promovării economiei sociale.

	Art.22. - Luna mai a fiecărui an este dedicată organizării diferitelor evenimente sau acţiuni de mediatizare a domeniului economiei sociale, având ca scop dezvoltarea locală şi cetăţenia activă, cooperarea şi solidaritatea socială, denumită luna promovării economiei sociale.


	Pentru claritatea formulării.

	32. 
	CAPITOLUL IV 

Organizare instituţională


	Text nemodificat 
	

	33. 
	Secţiunea 1 

Compartimentul pentru economie socială


	Text nemodificat 
	

	34. 
	Art.23. - (1) În cadrul Ministerului Muncii, Familiei, Protecţiei Sociale şi Persoanelor Vârstnice se înfiinţează un compartiment la nivelul Direcţiei egalitate de şanse, cu atribuţii în elaborarea politicilor şi strategiilor în domeniul economiei sociale, promovarea şi sprijinirea întreprinderilor sociale, precum şi furnizarea de informaţii către persoanele fizice şi juridice interesate.

(2) Organizarea şi funcţionarea compartimentului se stabilesc prin regulamentul de organizare şi funcţionare a Ministerului Muncii, Familiei, Protecţiei Sociale şi Persoanelor Vârstnice.


	Art.23. - (1) În cadrul Ministerului Muncii, Familiei, Protecţiei Sociale şi Persoanelor Vârstnice se înfiinţează un compartiment la nivelul Direcţiei politici de ocupare şi formare profesională, cu atribuţii în elaborarea politicilor şi strategiilor în domeniul economiei sociale, promovarea şi sprijinirea întreprinderilor sociale, precum şi furnizarea de informaţii către persoanele fizice şi juridice interesate.

(2) Organizarea şi funcţionarea compartimentului prevăzut la alin.(1) se stabilesc prin regulamentul de organizare şi funcţionare al Ministerului Muncii, Familiei, Protecţiei Sociale şi Persoanelor Vârstnice.

Autori: membrii comisiilor


	Corelare cu denumirea corectă a acestei direcţii din cadrul Ministerului Muncii, Familiei, Protecţiei Sociale şi Persoanelor Vârstnice.

Pentru precizia textului.

	35. 
	Art.24. - (1) În cadrul Agenţiei Naţionale pentru Ocuparea Forţei de Muncă se înfiinţează un compartiment pentru economie socială, care coordonează şi monitorizează activitatea agenţiilor de ocupare în domeniul economiei sociale, precum şi îndrumarea metodologică a acestora.
(2) În vederea asigurării implementării politicilor, dezvoltării şi monitorizării domeniului de economie socială, la nivel judeţean se organizează, în cadrul agenţiilor de ocupare, compartimente pentru economie socială.
(3) Organizarea şi funcţionarea compartimentelor prevăzute la alin.(1) şi (2) se stabilesc prin regulamentul de organizare şi funcţionare al Agenţiei Naţionale pentru Ocuparea Forţei de Muncă, cu respectarea prevederilor legale în vigoare.
(4) Compartimentele prevăzute la alin.(1) şi (2) se organizează cu încadrarea în numărul de posturi aprobat.
__
	Alin.(1) nemodificat

Alin.(2) nemodificat

Alin.(3) nemodificat

Alin.(4) nemodificat

(5) Pentru implementarea planului judeţean de inserţie socio-profesională prevăzut la art.25 alin.(1) lit.i), Agenţia va aloca resurse financiare corespunzătoare.
Autori: membrii comisiilor


	Corelare cu modificările propuse în cadrul raportului.

	36. 
	Art.25. - (1) Principalele atribuţii ale compartimentelor pentru economie socială din cadrul agenţiilor de ocupare sunt:

a) analizează şi evaluează solicitările persoanelor juridice care desfăşoară activităţi în domeniul economiei sociale în vederea acordării, după caz, a atestatului sau a mărcii sociale;

b) emit deciziile de acordare ori, după caz, de neacordare a atestatului, respectiv a mărcii sociale;

c) introduc informaţiile privind întreprinderile sociale, respectiv întreprinderile sociale de inserţie, în Registrul unic de evidenţă a întreprinderilor sociale;

d) informează şi acordă sprijin metodologic pentru derularea procedurii de atestare/ certificare a întreprinderilor sociale/întreprinderilor sociale de inserţie, precum şi pentru desfăşurarea activităţii acestora;

e) monitorizează, la nivel judeţean, activitatea întreprinderilor sociale, respectiv a întreprinderilor sociale de inserţie, şi elaborează rapoarte trimestriale privind activitatea desfăşurată de acestea, pe care le înaintează Agenţiei Naţionale pentru Ocuparea Forţei de Muncă;

f) întocmesc Raportul anual de activitate şi îl transmit Agenţiei Naţionale pentru Ocuparea Forţei de Muncă;

g) furnizează informaţiile necesare actualizării Registrului prevăzut la art.26 alin.(1);
h) propun Ministerului Muncii, Protecţiei Sociale şi Persoanelor Vârstnice măsuri de îmbunătăţire şi dezvoltare a domeniului de economie socială;

__

i) suspendă sau retrag atestatul sau marca socială;

j) publicarea pe site a Raportului anual de activitate.

(2) Condiţiile de suspendare sau retragere a atestatului sau mărcii sociale se reglementează prin normele metodologice de aplicare a prezentei legi.


	Art.25. - Principalele atribuţii ale compartimentelor pentru economie socială din cadrul agenţiilor de ocupare sunt:
Lit.a) nemodificată

Lit.b) nemodificată

Lit.c) nemodificată

Lit.d) nemodificată

Lit.e) nemodificată

Lit.f) nemodificată

g) furnizează informaţiile necesare actualizării Registrului prevăzut la art.27 alin.(1);
h) propun Ministerului Muncii, Familiei, Protecţiei Sociale şi Persoanelor Vârstnice măsuri de îmbunătăţire şi dezvoltare a domeniului de economie socială;

i) elaborează, prin consultare cu întreprinderile sociale de inserţie, planul judeţean de inserţie socio-profesională, definit prin normele metodologice de aplicare a prezentei legi;
j) suspendă sau retrag, după caz, atestatul ori marca socială;

k) publică raportul anual de activitate pe pagina proprie de internet.

Alin.(2) se elimină
Autori: membrii comisiilor


	Corelare cu denumirea instituţiei.

Corelare cu modificările propuse. 
Claritatea formulării.

Condiţiile de retragere/  suspendare a atestatului sunt reglementate la art.9 alin.(7), iar cele referitoare la marca socială se regăsesc la art.15 reformulat.


	37. 
	__
	Art.26. - (1) Se înfiinţează Comisia Naţională pentru Economie Socială, fără personalitate juridică, organism de colaborare,  coordonare şi monitorizare în domeniul economiei sociale, denumită în continuare Comisia Naţională, cu scopul de a contribui la dezvoltarea economiei sociale prin promovarea şi sprijinirea entităţilor din economia socială.

(2) Comisia Naţională va avea o reprezentare paritară, va fi compusă din 14 membri şi va fi condusă de un preşedinte, ales de plenul acesteia. Comisia va avea în componenţă:

a) câte un reprezentant al Ministerului Muncii, Familiei, Protecţiei Sociale şi Persoanelor Vârstnice, Ministerului Economiei, Comerţului şi Turismului, Ministerului Agriculturii şi Dezvoltării Rurale, Ministerului Finanţelor Publice, Ministerului Justiţiei, Ministerului Dezvoltării Regionale şi Administraţiei Publice, Ministerul Educaţiei şi Cercetării Ştiinţifice, la nivel de secretar de stat;

b) câte un reprezentant din partea entităţilor economiei sociale prevăzute la art.3 lit.a)-f);

c) un reprezentant al întreprinderilor sociale de inserţie.

(3) Membrii Comisiei Naţionale prevăzuţi la alin.(2) lit.a) sunt numiţi prin ordin de către ministrul de resort, iar cei prevăzuţi la alin.(2) lit.b) şi c) sunt numiţi prin ordin al ministrului muncii, familiei, protecţiei sociale şi persoanelor vârstnice.
(4) Compartimentul prevăzut la art.23 alin.(1) va asigura secretariatul Comisiei Naţionale.

(5) Organizarea şi funcţionarea Comisiei Naţionale, inclusiv alegerea preşedintelui, se reglementează prin regulament intern aprobat prin ordin comun al miniştrilor prevăzuţi la alin.(2) lit.a).
	Este necesară o astfel de Comisie interministerială care va avea rolul de a stabili o strategie comună de dezvoltare a sectorului economiei sociale, dat fiind caracterul intersectorial al acestuia.

Astfel de Comisii au fost instituite şi de alte ţări prin legislaţia dedicată economiei sociale.



	38. 
	Secţiunea a 2-a
Registrul unic de evidenţă a întreprinderilor sociale

	Nemodificat 
	

	39. 
	Art.26. - (1) În scopul asigurării informaţiilor necesare, corecte şi complete cu privire la situaţia şi evoluţia domeniului economiei sociale la nivel naţional, se înfiinţează Registrul unic de evidenţă a întreprinderilor sociale, denumit în continuare Registru.

(2) Registrul este administrat de către Agenţia Naţională pentru Ocuparea Forţei de Muncă şi cuprinde, după caz, următoarele informaţii cu privire la întreprinderile sociale şi întreprinderile sociale de inserţie existente în România:

a) denumirea completă;

b) categoria de persoane juridice în care se încadrează;

c) data înfiinţării;

d) domeniul de activitate;

e) cifra de afaceri/valoarea activului patrimonial, pierderile sau profitul înregistrat în anul fiscal anterior;

f) numărul total de angajaţi;

g) documentele care atestă apartenenţa la grupul vulnerabil;

h) copia fişei de post/fişelor de post a persoanei/ale angajaţilor care aparţin grupului vulnerabil;

i) forme de sprijin de care beneficiază angajatorul;

j) abateri/sancţiuni ale angajatorului;

k) data acordării/suspendării/retragerii atestatului sau, după caz, a mărcii sociale.

(3) Angajatorii sunt obligaţi să transmită informaţiile prevăzute la alin.(2) lit.g) agenţiilor de ocupare, în termen de 5 zile de la data la care se demonstrează că persoana angajată aparţine grupului vulnerabil sau, după caz, de la data la care au intervenit modificări în informaţiile furnizate.


	Art.27. - (1) În scopul asigurării informaţiilor necesare, corecte şi complete cu privire la situaţia şi evoluţia domeniului economiei sociale la nivel naţional, se înfiinţează Registrul unic de evidenţă a întreprinderilor sociale, denumit în continuare Registru.
Text nemodificat 

Lit.a) nemodificată

Lit.b) nemodificată

Lit.c) nemodificată

Lit.d) nemodificată

Lit.e) nemodificată

Lit.f) nemodificată

Lit.g) nemodificată

Lit.h) nemodificată

i) formele de sprijin de care beneficiază angajatorul;

j) abaterile/sancţiunile angajatorului;
Lit.k) nemodificată

(3) Angajatorii sunt obligaţi să transmită documentele prevăzute la alin.(2) lit.g) agenţiilor de ocupare, în termen de 5 zile de la data la care se demonstrează că persoana angajată aparţine grupului vulnerabil sau, după caz, de la data la care au intervenit modificări în documentele furnizate.

Autori: membrii comisiilor


	Pentru respectarea normelor de tehnică legislativă.
Pentru respectarea normelor de tehnică legislativă.

Pentru unitate de terminologie.

Pentru corectitudinea textului.



	40. 
	Art.27. - Procedura de organizare, actualizare şi utilizare a Registrului se elaborează de Ministerul Muncii, Familiei, Protecţiei Sociale şi Persoanelor Vârstnice, la propunerea Agenţiei Naţionale pentru Ocuparea Forţei de Muncă, în termen de 30 de zile de la data intrării în vigoare a prezentei legi, şi se aprobă prin ordin al ministrului muncii, familiei, protecţiei sociale şi persoanelor vârstnice.

	Art.28. - Procedura de organizare, actualizare şi utilizare a Registrului se elaborează de Ministerul Muncii, Familiei, Protecţiei Sociale şi Persoanelor Vârstnice, la propunerea Agenţiei Naţionale pentru Ocuparea Forţei de Muncă, în termen de 90 de zile de la data intrării în vigoare a prezentei legi, şi se aprobă prin ordin al ministrului muncii, familiei, protecţiei sociale şi persoanelor vârstnice.
Autori: membrii comisiilor


	

	41. 
	CAPITOLUL V 

Sancţiuni


	Text nemodificat 
	

	42. 
	Art.28. - Nerespectarea dispoziţiilor prezentei legi constituie contravenţie şi se sancţionează după cum urmează:

a) cu amendă de la 2.000 lei la 5.000 lei, nerespectarea de către întreprinderile sociale de inserţie a condiţiilor prevăzute la art.11 alin.(1), art.14 alin.(2) şi la art.26 alin.(3);
b) cu amendă de la 1.000 lei la 2.500 lei, utilizarea mărcii sociale, de către întreprinderile sociale de inserţie, peste termenul de valabilitate prevăzut la art.14 alin.(1);

c) cu amendă de la 2.000 lei la 5.000 lei, utilizarea mărcii sociale de către alte persoane fizice sau juridice care nu sunt deţinătorii legali ai acesteia;

d) cu amendă de la 1.000 lei la 2.500 lei, în cazul lipsei documentelor doveditoare care certifică apartenenţa la grupul vulnerabil, prevăzute la art.5 alin.(2).

__
	Art.29. - Nerespectarea dispoziţiilor prezentei legi constituie contravenţie şi se sancţionează după cum urmează:
a) cu amendă de la 2.000 lei la 5.000 lei, nerespectarea de către întreprinderile sociale de inserţie a condiţiilor prevăzute la art.10 alin.(1), art.13 alin.(2) şi la art.27 alin.(3);
b) cu amendă de la 1.000 lei la 2.500 lei, utilizarea mărcii sociale, de către întreprinderile sociale de inserţie, peste termenul de valabilitate prevăzut la art.13 alin.(1);

Lit.c) nemodificată

d) cu amendă de la 1.000 lei la 2.500 lei, în cazul lipsei documentelor doveditoare care certifică apartenenţa la grupul vulnerabil, prevăzute la art.6 alin.(2);

e) cu amendă de la 1.000 lei la 2.500 lei şi retragerea atestatului, încălcarea a cel puţin unui criteriu dintre cele prevăzute la art.8 alin.(4).

Autori: membrii comisiilor

	Pentru respectarea normelor de tehnică legislativă.

Pentru trimiteri corecte.
Prevederi necesare.

	43. 
	Art.29. - Constatarea contravenţiilor şi aplicarea sancţiunilor se fac de către:
a) organele de control ale Ministerului Muncii, Familiei, Protecţiei Sociale şi Persoanelor Vârstnice şi Agenţiei Naţionale pentru Ocuparea Forţei de Muncă, pentru contravenţiile prevăzute la art.28 lit.a)-c);
b) Agenţia Naţională pentru Plăţi şi Inspecţie Socială, pentru contravenţiile prevăzute la art.28 lit.d).


	Art.30. - Constatarea contravenţiilor şi aplicarea sancţiunilor se fac de către:
a) organele de control ale Ministerului Muncii, Familiei, Protecţiei Sociale şi Persoanelor Vârstnice şi Agenţiei Naţionale pentru Ocuparea Forţei de Muncă, pentru contravenţiile prevăzute la art.29 lit.a)-c) şi e);
b) Agenţia Naţională pentru Plăţi şi Inspecţie Socială, pentru contravenţiile prevăzute la art.29 lit.d).

Autori: membrii comisiilor

	Pentru respectarea normelor de tehnică legislativă.

Pentru trimiteri corecte.

	44. 
	Art.30. - (1) Contravenientul poate achita pe loc sau în termen de cel mult 48 de ore de la data încheierii procesului-verbal ori, după caz, de la data comunicării acestuia, jumătate din minimul amenzii prevăzute la art.28, agentul constatator făcând menţiune despre această posibilitate în procesul-verbal.
(2) Procesele-verbale vor fi depuse în fotocopie la compartimentul din cadrul agenţiilor judeţene de ocupare a forţei de muncă, respectiv a municipiului Bucureşti.


	Art.31. - (1) Contravenientul poate achita pe loc sau în termen de cel mult 48 de ore de la data încheierii procesului-verbal ori, după caz, de la data comunicării acestuia, jumătate din minimul amenzii prevăzute la art.29, agentul constatator făcând menţiune despre această posibilitate în procesul-verbal.
Alin.(2) nemodificat 
Autori: membrii comisiilor

	Pentru respectarea normelor de tehnică legislativă.

	45. 
	Art.31. - Dispoziţiile referitoare la contravenţii, prevăzute la art.28, se completează cu prevederile Ordonanţei Guvernului nr.2/2001 privind regimul juridic al contravenţiilor, aprobată cu modificări şi completări prin Legea nr.180/2002, cu modificările şi completările ulterioare.

	Art.32. - Dispoziţiile referitoare la contravenţii, prevăzute la art.29, se completează cu prevederile Ordonanţei Guvernului nr.2/2001 privind regimul juridic al contravenţiilor, aprobată cu modificări şi completări prin Legea nr.180/2002, cu modificările şi completările ulterioare.
Autori: membrii comisiilor

	

	46. 
	Art.32. - Amenzile contravenţionale aplicate conform prezentei legi  constituie venituri la bugetul de stat.

	Art.33. - Amenzile contravenţionale aplicate conform prezentei legi se constituie venituri la bugetul de stat.
Autori: membrii comisiilor


	Pentru corectitudinea textului.

	47. 
	CAPITOLUL VII 

Dispoziţii finale


	CAPITOLUL VI 

Nemodificat 
	Corectarea unei erori de numerotare.

	48. 
	Art.33. - (1) În termen de 30 de zile de la data intrării în vigoare a prezentei legi, Ministerul Muncii, Familiei, Protecţiei Sociale şi Persoanelor Vârstnice va elabora normele metodologice de aplicare, care se aprobă prin hotărâre a Guvernului.
(2) În termenul prevăzut la alin.(1) se modifică Hotărârea Guvernului nr.10/2013 privind organizarea şi funcţionarea Ministerului Muncii, Familiei, Protecţiei Sociale şi Persoanelor Vârstnice, cu modificările şi completările ulterioare, precum şi regulamentul de organizare şi funcţionare a Agenţiei Naţionale pentru Ocuparea Forţei de Muncă.

	Art.34. - (1) În termen de 60 de zile de la data intrării în vigoare a prezentei legi, Ministerul Muncii, Familiei, Protecţiei Sociale şi Persoanelor Vârstnice va elabora normele metodologice de aplicare, care se aprobă prin hotărâre a Guvernului.

(2) În termenul prevăzut la alin.(1) se modifică Hotărârea Guvernului nr.344/2014 privind organizarea şi funcţionarea Ministerului Muncii, Familiei, Protecţiei Sociale şi Persoanelor Vârstnice, precum şi pentru modificarea unor acte normative, cu modificările şi completările ulterioare, şi Regulamentul de organizare şi funcţionare al Agenţiei Naţionale pentru Ocuparea Forţei de Muncă.
Autori: membrii comisiilor

	Pentru corectitudinea textului.

	49. 
	Art.34. - Prezenta lege intră în vigoare la 30 de zile de la data publicării în Monitorul Oficial al României, Partea I, cu excepţia prevederilor art.5 alin.(2), art.9, art.13-15 şi art.28, care intră în vigoare la aprobarea normelor metodologice prevăzute la art.33 alin.(1).

	Art.35. - Prezenta lege intră în vigoare la 30 de zile de la data publicării în Monitorul Oficial al României, Partea I, cu excepţia prevederilor art.6 alin.(2), art.8 şi art.12-14, care intră în vigoare la data intrării în vigoare a hotărârii Guvernului prevăzută la art.34 alin.(1).
Autori: membrii comisiilor


	Pentru respectarea normelor de tehnică legislativă.

Pentru claritatea normei.











1/37
PAGE  
5/37

[image: image1.png]